Eelnõu
NARVA LINNAVOLIKOGU

OTSUS
Narva
Narva Lasteaia Karikakar tegevuse lõpetamine

1. Asjaolud ja menetluse käik
Narva Linnavolikogu 30.06.2022. a määrusega nr 16 kinnitati Narva linna munitsipaalharidussüsteemi arengukava 2030 (edaspidi arengukava). Arengukava koostamise käigus tehtud analüüsist ilmnes, et Narvas jääb väheneva laste arvu tingimustes lasteaiakohti aja jooksul üle. Selleks, et haridusvõrk vastaks tegelikele vajadustele, on tarvis seda optimeerida. Otsuses ei korrata arengukavas esitatud analüüsi vaid tuuakse järeldusi üldistatud kujul.
Arengukava lähteolukorra analüüsi kohaselt oli Narva linnas 2021/2022. õppeaastal avatud 17 munitsipaallasteaeda kokku 141 rühmaga. Lapsi käis lasteaedades kokku 2330. Rühma keskmine täituvus oli 16,5 last. Laste arv lasteaedades ja rühmade arv on kümnendi jooksul järjepidevalt vähenenud. Kui aastal 2010 oli lapsi u 4200, siis 2021. aasta algul pisut enam kui 3000. Lasteaialaste arv kahaneb arengukavas vaadeldud demograafilise olukorra prognooside kohaselt järjepidevalt veel järgneval 12 aastal, misjärel toimub stabiliseerumine 1800 või 1500 lapse tasemel ehk õppeaastal 33/34 võib lasteaiaeas lapsi võrreldes möödunud õppeaastaga olla kuni 1000 võrra vähem. Arvestades, et Narva linnas on lasteaedades normatiivselt 2535 kohta, jõuti arengukavas järeldusele, et see tähendab vajadust edaspidi pinda olulisel määral koomale tõmmata.
Arengukavas leiti, et üheks võimaluseks on lähtuda lasteaedade n-ö pingereast (arengukava lisa 1 „Lähteolukorra analüüs“ tabelid 31(33), kus kõige kõrgema koondhindega asutused on kehvemas seisus nii asukoha, kulu kui ka tehnilise seisukorra poolest. Lasteaiahoonete tehnilise seisukorra hinnangute alus on 2021. a lõpus ettevõtte Ehituskonsult Grupp OÜ tehtud hoonete tehniline ekspertiis. Hindamise tulemusena leiti, et väärib kaalumist lasteaedade Kaseke, Tareke, Karikakar ja Tuluke tegevuse ümberkorraldamine (liitumine, tegevuse lõpetamine) selliselt, et hoonetest oleks võimalik väljuda. Arengukava tegevuskava (arengukava lisa 2) punktiga 54 nähti ette tegevust „Suuri investeeringuid nõudvate lasteaedade hoonete kasutusest loobumine“. Soovitud tulemus on olukord, et haridustaristu pind vastab demograafilisele olukorrale ja tegelikele vajadustele, mis võimaldab teha vajalikke investeeringuid tegutsevatesse lasteaedadesse. Tegevuskava alapunktiga 54.3 on ette nähtud Karikakra tegevuse lõpetamine 2023. aastal.
2022. a septembris on lasteaias Karikakar 3 rühma (45 last): 1 sõimerühm (12 last) ja 2 aiarühma (33 last). Õppeaasta lõpus lähevad 10 Karikakra last kooli, 35 lapsele tagatakse õppekoht lähtuvalt sellest, kus on lapse elukoht. 10 lapse elukoht on Kreenholmi piirkonnas, st nendele võib sobida lasteaed Põngerjas või Sipsik. Lasteaia Karikakar vahetus läheduses (330m) asub lasteaed Muinasjutt. Narva Lasteaia Karikakar edasine tegevus muutub ebaotstarbekaks.
15.09.2022. a toimus Narva Lasteaia Karikakar hoolekogu koosolek, kus arutati lasteaia tegevuse võimalikku lõpetamist. Koosolekul oli hoolekogu liikmetel võimalus esitada lasteaia tegevuse lõpetamise kohta oma arvamus ja vastuväited. Kohal viibinud Kultuuriosakonna esindaja vastas küsimustele ning andis selgitusi.
Narva Lasteaia Karikakar tegevuse lõpetamine toob kaasa linnaeelarve kokkuhoidu. Lasteaia tegevuse lõpetamise aastal (2023) moodustab kokkuhoid 7 200 eurot, aastane kokkuhoid moodustab 97 600 eurot. Narva linna finantsressursside mõistlik kasutamine teenib lõppastmes kõigi linna elanike huve. Seetõttu on lasteaia Karikakar tegevuse lõpetamiseks on ülekaalukas avalik huvi.

2. Õiguslikud alused
2.1 Kohaliku omavalitsuse korralduse seaduse § 22 lg 1 p 34 kohaselt kuulub volikogu ainupädevusse linna ametiasutuse hallatava asutuse tegevuse lõpetamine.
2.2 Koolieelse lasteasutuse seaduse § 34 lg 1¹ kohaselt toimub lasteasutuse tegevuse lõpetamine seaduse § 33 lõikes 1 sätestatud korras; seaduse § 33 lg 1 alusel lasteasutuse korraldab ja kujundab linnavolikogu otsusel ümber linnavalitsus. Otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.

3. Otsus
Lõpetada Narva Lasteaia Karikakar (registrikood 75026744) tegevus 30. juunil 2023. a, kuna lasteasutuse edasine tegevus on muutunud ebaotstarbekaks.
4. Rakendussätted
4.1 Otsus jõustub teatavakstegemisest.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse jõustumisest.

Narva Linnavolikogu otsuse „Narva Lasteaia Karikakar tegevuse lõpetamine“ eelnõu esitamine
Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse „Narva Lasteaia Karikakar tegevuse lõpetamine“ eelnõuga.
2. Volitada Narva Linnavalitsuse Kultuuriosakonna juhataja asetäitjat Larissa Degelit antud küsimus ette kandma Narva Linnavolikogus.

